ธปท.เตรียมเงินสดเพิ่ม10%รับปีใหม่
ธปท.เตรียมสำรองธนบัตรไว้รองรับความต้องการใช้จ่ายของประชาชนช่วงปีใหม่เพิ่มขึ้นจากปีก่อน 10% หรือประมาณ 1 แสนล้านบาท
19 ธ.ค. 2554

ธปท.เตรียมสำรองธนบัตรไว้รองรับความต้องการใช้จ่ายของประชาชนช่วงปีใหม่เพิ่มขึ้นจากปีก่อน 10% หรือประมาณ 1 แสนล้านบาท 
นายวรพร ตั้งสง่าศักดิ์ศรี ผู้อำนวยการอาวุโส ฝ่ายบริหารจัดการธนบัตร ธนาคารแห่งประเทศไทย(ธปท.) กล่าวว่า ได้เตรียมสำรองธนบัตรไว้รองรับการเบิกจ่ายของธนาคารพาณิชย์ ที่ธนาคารจะนำไปเตรียมไว้รองรับความต้องการใช้จ่ายเงินสดของประชาชนในช่วงเทศกาลส่งท้ายปีเก่าต้อนรับปีใหม่ปี 2555 ไว้เพิ่มขึ้น 10% หรือประมาณ 1 แสนกว่าล้านบาท จากปีนี้ที่มีธนบัตรเงินสดหมุนเวียนในระบบอยู่ประมาณ 1.1 ล้านล้านบาท และนอกจากนี้ธปท.ยังมีธนบัตรเงินสดที่เหลือค้างอยู่ในมืออีก 4 แสนล้านบาท ที่สามารถกระจายเข้าในระบบได้ทันทีหากมีความต้องการเพิ่ม จึงมั่นใจว่าเงินสดจะมีเพียงพอต่อความต้องการจับจ่ายใช้สอยและท่องเที่ยวของประชาชนในช่วงเทศกาลปีใหม่แน่นอน
"เงินสดสำรองที่เตรียมไว้มากขึ้นกว่าปีที่แล้ว 10% น่าจะเพียงพอต่อความต้องการใช้จ่าย เพราะเท่าที่ประมินความต้องการใช้เบิกจ่ายเงินตามความจำเป็น ทั้งในการท่องเที่ยว เฉลิมฉลอง หรือเพื่อฟื้นฟูซ่อมแซมบ้านเรือนหลังน้ำท่วมลดลง น่าจะยังมีอยู่มากพอสมควร แต่ไม่มีอะไรน่าห่วงปริมาณธนบัตรจะไม่ขาดแคลนแน่นอน"นายวรพรกล่าว
ทั้งนี้ ในระบบฐานเงินหรือปริมาณเงินสดหมุนเวียนในระบบเศรษฐกิจจะอยู่ที่ระดับ 1.1-1.2 ล้านล้านบาท โดยจะเพิ่มขึ้นหรือลดลงในบางช่วงตามความต้องการถือเงินสดในมือประชาชน ภาคธุรกิจ และธนาคารพาณิชย์ หากช่วงใดที่เศรษฐกิจขยายตัวได้ดี การจ้างงานดี การบริโภคอุปโภคขยายตัวสูง ความต้องการถือเงินสดเพื่อจับจ่ายใช้สอยก็จะเพิ่มขึ้น เช่น ช่วงจายเงินเดือน เทศกาลปีใหม่ ตรุษจีน สงกรานต์ เป็นต้น